Uredba Komisije (EGS) št. 797/80

z dne 31. marca 1980

o prilagajanju vnaprej določenih izvoznih prelevmanov in nadomestil v sektorju sladkorja

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 3330/74 z dne 19. decembra 1974 o skupni ureditvi trga za sladkor [1], kakor je bila nazadnje spremenjena z Uredbo (EGS) št. 1396/78 [2], in zlasti členov 17(5), 19(2) in 19(4) Uredbe,

ker člen 12 Uredbe Sveta (EGS) št. 766/68 z dne 18. junija 1968 o splošnih pravilih za dodelitev izvoznih nadomestil za sladkor [3], kakor je bila nazadnje spremenjena z Uredbo (EGS) št. 1439/76 [4], določa, da če se med:

- datumom predložitve vloge za izvozno dovoljenje z vnaprejšnjo določitvijo nadomestila, ali

- datumom, ko poteče rok za oddajo ponudb, kadar se nadomestilo določi z razpisom,

in datumom izvoza, spremenijo cene sladkorja in melase, določene v skladu z Uredbo (EGS) št. 3330/74, se lahko znesek nadomestila prilagodi;

ker se v skladu z Uredbo Komisije (EGS) št. 561/80 z dne 5. marca 1980 o stalnem razpisu za določitev prelevmanov in/ali nadomestil za izvoz belega sladkorja [5], izvozni prelevmani lahko določijo tudi vnaprej; ker je zato primerno možnost iz člena 12 Uredbe (EGS) št. 766/68 razširiti tudi na take prelevmane;

ker je predvideno, da se uvede zvišanje cen sladkorja in dajatev za skladiščenje z veljavnostjo od 1. julija 1980 ter da se določeno število izvoznih dovoljenj, za katera so bile vloge vložene pred tem datumom in ki vnaprej določajo izvozno nadomestilo ali prelevman, ne bo uporabljalo pred tem datumom; ker kaže, da se izvoznikom trenutno zdi nemogoče zagotoviti zalogesladkorja za dobavo 1. julija 1980 ali po tem datumu po cenah, ki veljajo v tekočem tržnem letu; ker je zato smiselno izkoristiti možnost prilagoditve izvoznih nadomestil in prelevmanov, vnaprej določenih pred 1. julijem 1980, v zvezi z izvozi, za katere so carinske formalnosti zaključene po tem datumu; ker je treba to prilagoditev izračunati glede na razliko med intervencijsko ceno sladkorja, veljavno za tržno leto 1979/80, in tisto, veljavno za tržno leto 1980/81, pri čemer se obe ceni povečata za znesek ustrezne dajatve za skladiščenje;

ker tretji pododstavek člena 5(2) Uredbe Sveta (EGS) št. 2682/72 z dne 12. decembra 1972 o splošnih pravilih za dodelitev izvoznih nadomestil za nekatere kmetijske proizvode, izvožene v obliki blaga, ki ni vključeno v Prilogo II k Pogodbi, in merilih za določitev zneska takih nadomestil [6], kakor je bila nazadnje spremenjena z Uredbo (EGS) št. 707/78 [7], določa, da se stopnja nadomestila v sistemu vnaprejšnjega določanja prilagodi v skladu z istimi pravili, ki veljajo za vnaprejšnje določanje nadomestil za osnovne proizvode, izvožene v naravnem stanju; ker je zato v tem primeru smiselno predvideti ustrezno prilagoditev;

ker so ukrepi, predvideni s to uredbo, v skladu z mnenjem Upravljalnega odbora za sladkor,

SPREJELA NASLEDNJO UREDBO:

Člen 1

1. Pod pogojem da so izpolnjeni pogoji iz člena 12 Uredbe (EGS) št. 766/68, se vsa izvozna nadomestila in izvozni prelevmani, vnaprej določeni pred 1. julijem 1980, za proizvode iz priloge k tej uredbi, izvožene na ta datum ali po njem, na zahtevo zadevne stranke prilagodijo v skladu z odstavkom 2.

2. Za namene prilagoditve iz odstavka 1 se izvozno nadomestilo poviša in izvozni prelevman zniža za razliko, izraženo v ECU na 100 kilogramov, med intervencijsko ceno zadevnega proizvoda, veljavno uporabljano od 1. julija 1980 na območju z največjim presežkom, ter intervencijsko ceno tega proizvoda, ki se uporablja 30. junija 1980 na istem območju.

Pri izračunavanju razlike iz prejšnjega pododstavka se tem intervencijskim cenam prišteje ustrezna dajatev za skladiščenje iz (a) tretjega pododstavka člena 8(1) Uredbe (EGS) št. 3330/74.

V primeru surovega sladkorja, pri katerem se donos razlikuje od tistega pri standardni kvaliteti iz Uredbe (EGS) št. 431/68 [8], se znesek prilagoditve spremeni v skladu s členom 2 Uredbe (EGS) št. 837/68 [9].

Člen 2

Določbe člena 1 se uporabljajo tudi za proizvode iz priloge k tej uredbi, izvožene v obliki blaga iz prilog k Uredbi (EGS) št. 2682/72.

Člen 3

Ta uredba začne veljati tretji dan po objavi v Uradnem listu Evropskih skupnosti.

Veljavno se uporablja od 1. julija 1980.

Ta uredba je v celoti zavezujoča in se neposredno uporablja v vseh državah članicah.

V Bruslju, 31. marca 1980

Za Komisijo

Finn Gundelach

Podpredsednik

[1] UL L 359, 31.12.1974, str. 1.

[2] UL L 170, 28.3.1978, str. 1.

[3] UL L 143, 25.6.1968, str. 6.

[4] UL L 167, 26.6.1976, str. 13.

[5] UL L 61, 6.3.1980, str. 18.

[6] UL L 289, 27.12.1972, str. 13

[7] UL L 94, 8.4.1978, str. 7.

[8] UL L 89, 10.4.1968, str. 3.

[9] UL L 151, 30.6.1968, str. 42.

--------------------------------------------------

PRILOGA

številka SCT | Poimenovanje |

17.01 | Pesni sladkor in trsni sladkor v trdni obliki: A.Beli sladkor; aromatizirani ali obarvani sladkorB.Surovi sladkor:(a)Sladkor kandis(b)Drugo |

--------------------------------------------------